62024CJ0086
EUROOPA KOHTU OTSUS (kaheksas koda)
2. oktoober 2025 (
*1
)
Eelotsusetaotlus – Tolliliit – Määrus (EL) nr 952/2013 – Kauba päritolu kindlaksmääramine – Delegeeritud määrus (EL) 2015/2446 – Kaupade kirjeldamise ja kodeerimise harmoneeritud süsteemi alamrubriik 730441 – Igasugused rauast või terasest (v.a malmist) õmbluseta torud ja õõnesprofiilid – Terasest torude suhtes kohaldatava päritolureegli kehtivus – Kuumtöödeldud ja seejärel külmvaltsitud torud
Kohtuasjas C‑86/24,
mille ese on ELTL artikli 267 alusel Krajský soud v Ostravě – pobočka v Olomouci (maakonnakohus Ostravas, Olomouci kohtumaja, Tšehhi Vabariik) 23. jaanuari 2024. aasta otsusega esitatud eelotsusetaotlus, mis saabus Euroopa Kohtusse 2. veebruaril 2024, menetluses
CS STEEL a.s.
versus
Generální ředitelství cel,
EUROOPA KOHUS (kaheksas koda),
koosseisus: koja president S. Rodin (ettekandja), kohtunikud N. Piçarra ja N. Fenger,
kohtujurist: R. Norkus,
kohtusekretär: ametnik R. Stefanova-Kamisheva,
arvestades kirjalikku menetlust ja 27. märtsi 2025. aasta kohtuistungil esitatut,
arvestades seisukohti, mille esitasid:
–
CS STEEL a.s., esindaja: advokát D. Urbanec,
–
Generální ředitelství cel, esindaja: P. Polák,
–
Tšehhi valitsus, esindajad: L. Březinová, L. Halajová, M. Smolek ja J. Vláčil,
–
Hispaania valitsus, esindajad: M. Morales Puerta ja P. Pérez Zapico,
–
Euroopa Komisjon, esindajad: B. Eggers ja J. Hradil,
arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
on teinud järgmise
kohtuotsuse
1
Eelotsusetaotlus käsitleb küsimust, kas komisjoni 28. juuli 2015. aasta delegeeritud määruse (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid täpsustavate üksikasjalike eeskirjadega (ELT 2015, L 343, lk 1), lisas 22‑01 ette nähtud põhireegel, mis on kohaldatav kaupade kirjeldamise ja kodeerimise harmoneeritud süsteemi (edaspidi „HS“) alamrubriiki 730441 kuuluva kauba suhtes (edaspidi „põhireegel“), on kehtiv.
2
Taotlus on esitatud Tšehhi äriühingu CS STEEL a.s. ja Generální ředitelství celi (Tšehhi Vabariigi tolliamet) (edaspidi „riigi tolliamet“ või „toll“) vahelise kohtuvaidluse raames, mis puudutab selle äriühingu poolt tasumisele kuuluva tollimaksu tagantjärele sissenõudmist.
Õiguslik raamistik
Rahvusvaheline õigus
3
HS kehtestati Maailma Tolliorganisatsiooni (WCO) raames 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga (United Nations Treaty Series, 1503. kd, lk 4, nr 25910 (1988)) ning kiideti koos selle 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288). WCO töötab HSi selgitavad märkused välja vastavalt selle konventsiooni sätetele.
4
HSi rubriigi 7304 selgitavas märkuses on täpsustatud:
„Selle rubriigi torud ja õõnesprofiilid võivad olla valmistatud järgmistes protsessides:
[…]
B) Ümarploki kuumekstrusioon pressil, mis kasutab klaasi (Ugine-Sejournet’ protsess) või muud määrdeainet. See meetod sisaldab tegelikult järgmisi operatsioone: tükeldamine, võimalik, et ka venitamine, ekstrusioon.
Ülalkirjeldatud operatsioonidele võivad järgneda erinevad viimistlusoperatsioonid:
–
kuumviimistlus: selle korral läheb toorik peale kuumutamist kalibreerimispinki või venitamispinki ja lõpuks õgvenduspinki;
–
külmtõmbamine tornil, külmtõmbamine pingil või külmvaltsimine (külmredutseerimine) pilgervaltspingil (Mannesmanni või Megavali protsessid). Need operatsioonid võimaldavad saada kuumvaltsitud või eksrudeeritud torudest, mida kasutatakse toorikutena, torusid õhema seinapaksuse (olgu märgitud, et Transval-protsess võimaldab toota vähendatud seina paksusega torusid otse) või diameetriga, samuti torusid väiksemate tolerantsidega seina paksuses ja diameetris. Külmtöötluse meetodite hulka kuuluvad hoonimine ja kalibreerimine poleeritud pinna saamiseks (vähese kareduskraadiga torud), mida vajatakse näiteks pneumotõstukite või hüdrauliliste silindrite jaoks.
[…]“.
Liidu õigus
Tolliseadustik
5
Euroopa Parlamendi ja nõukogu 9. oktoobri 2013. aasta määruse (EL) nr 952/2013, millega kehtestatakse liidu tolliseadustik (ELT 2013, L 269, lk 1; edaspidi „tolliseadustik“), artikli 60 „Päritolu määramine“ lõikes 2 on sätestatud:
„Kaup, mille tootmisega on seotud rohkem kui üks riik või territoorium, loetakse pärinevaks sellest riigist või sellelt territooriumilt, kus selleks seadmestatud ettevõttes toimus selle kauba viimane oluline majanduslikult põhjendatud töötlemine või toiming, mille tulemusena valmis uus toode või mis oli tähtis valmistamisetapp.“
6
Tolliseadustiku artiklis 62 „Volituste delegeerimine“ on sätestatud:
„[Euroopa] Komisjonil on õigus võtta kooskõlas artikliga 284 vastu delegeeritud õigusakte, milles sätestatakse reeglid, mille kohaselt kaup, mille mittesooduspäritolu kindlakstegemine on vajalik artikli 59 osutatud [Euroopa L]iidu meetmete kohaldamiseks, loetakse artikli 60 kohaselt täielikult saaduks ühes riigis või ühel territooriumil või läbinuks ühes riigis või ühel territooriumil selleks seadmestatud ettevõttes viimase olulise majanduslikult põhjendatud töötlemise või toimingu, mille tulemusena valmis uus toode või mis oli tähtis valmistamisetapp.“
7
Tolliseadustiku artiklis 284 „Delegeeritud volituste rakendamine“ on täpsustatud nende volituste rakendamise tingimused.
Delegeeritud määrus 2015/2446
8
Rakendades talle tolliseadustiku artikliga 62 antud volitusi, võttis komisjon vastu delegeeritud määruse 2015/2446.
9
Selle delegeeritud määruse lisa 22‑01 kannab pealkirja „Sissejuhatavad märkused ja mittesooduspäritolu andvate oluliste töötlemistoimingute või tööde loetelu“. Osutatud lisa osa „Sissejuhatavad märkused“ punktid 2 ja 3 on sõnastatud nii:
„2. Käesolevas lisas esitatud reeglite kohaldamine
2.1.
Käesolevas lisas esitatud reegleid tuleb kohaldada kauba suhtes vastavalt selle klassifikatsioonile [HSis] ja lisakriteeriumidele, mis lisaks [HSi] rubriikidele ja alamrubriikidele võivad olla ette nähtud konkreetselt käesoleva lisa kohaldamiseks. [HSi] rubriigile või alamrubriigile, mis selliste kriteeriumide alusel on omakorda osadeks jagatud, osutatakse käesolevas lisas kui „rubriigiosale“ või „alamrubriigiosale“. […]
Toodete klassifitseerimisel [HSi] rubriikidesse ja alamrubriikidesse juhindutakse [HSi] klassifitseerimise üldreeglitest ning [HSi] asjakohase jaotise, grupi ja alamrubriigi kohta esitatud märkustest. Kõnealused reeglid ja märkused on nõukogu [23. juuli 1987. aasta] määruse (EMÜ) nr 2658/87 [tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382)] I lisas esitatud kombineeritud nomenklatuuri osa. Õige rubriigi- või alamrubriigiosa väljaselgitamiseks käesolevas lisas kohaldatakse [HSi] klassifitseerimise üldreegleid ning selle süsteemi asjakohase jaotise, grupi ja alamrubriigi kohta esitatud märkusi mutatis mutandis, kui käesolevas lisaga ei ole nõutud teisiti.
[…]
3. Sõnastik
Alajaotise tasandi põhireegleid, kui need põhinevad kauba tariifse klassifikatsiooni muutusel, väljendatakse järgmiste lühendite abil:
[…]
CTH: kõnealuseks rubriigiks muutumine mis tahes muust rubriigist
[…]“.
10
Kõnealuse lisa grupis 73 on tabel põhireeglite kohta, mida tuleb kohaldada selles grupis nimetatud ja HSi rubriigi või alamrubriigi alusel määratletud kaupade – eeskätt roostevabast terasest, ümmarguse ristlõikega õmbluseta külmtõmmatud või külmvaltsitud torud, mis kuuluvad HSi alamrubriiki 730441 – päritoluriigi või -territooriumi kindlaksmääramiseks. See tabel on sõnastatud järgmiselt:
„HS 2012 kood
Kauba kirjeldus
Põhireeglid
[…]
7304
Igasugused õmbluseta torud ja õõnesprofiilid, rauast või terasest (v.a malmist)
Nagu on täpsustatud alamrubriikide puhul
– gaasi- ja naftatorujuhtmetes kasutatavad torud:
7304 11
– – roostevabast terasest
CTH
[…]
– muud, roostevabast terasest, ümmarguse ristlõikega:
7304 41
– – külmtõmmatud või külmvaltsitud
CTH või muutmine alamrubriiki 7304 49 kuuluvatest õõnesprofiilidest
7304 49
– – muud
CTH“.
Põhikohtuasi, eelotsuse küsimus ja menetlus Euroopa Kohtus
11
Indias asutatud ettevõtja Maxim Tubes Company Pvt. Ltd importis Indiasse alamrubriiki 730411 kuuluvaid Hiina päritolu kuumtöödeldud torusid, mis vastasid standardile ASTM A312. Indias töödeldi neid torusid seejärel külmvaltsimise teel, kasutades selleks valtsimist, söövitamist, passiveerimist, ahjus lõõmutamist, sirgendamist ja lõikamist ning muutes seeläbi torude mõõtmeid. Selliselt töödeldud torud, mis vastasid endiselt standardile ASTM A312, eksportis CS STEEL liitu.
12
Ajavahemikus 2016. aasta jaanuarist kuni 2017. aasta detsembrini aktsepteeris Celní úřad pro Olomoucký kraj (Olomouci maakonna tollibüroo, Tšehhi Vabariik) kuus tollideklaratsiooni, mille CS STEEL oli esitanud HSi alamrubriiki 730441 kuuluvate roostevabast terasest, ümmarguse ristlõikega õmbluseta torude vabasse ringlusse lubamiseks ja millel deklaratsiooni kohaselt oli India mittesooduspäritolu.
13
Kontrolli põhjal tegi toll järelduse, et need torud on pärit Hiinast, ja sellest tulenevalt määras tasumisele kuuluva tollimaksu vastavalt komisjoni 5. märtsi 2018. aasta rakendusmäärusele (EL) 2018/330, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist lõplik dumpinguvastane tollimaks teatavate Hiina Rahvavabariigist pärit roostevabast terasest õmblusteta torude impordi suhtes (ELT 2018, L 63, lk 15).
14
Toll leidis, et nende torude päritolu muutus oleks olnud võimalik vaid siis, kui torud oleksid valmistatud muudesse HSi rubriikidesse kuuluvatest kaupadest, nagu rubriiki 7204 kuuluvad terase jäätmed ja jäägid või alamrubriiki 730449 kuuluvad õõnesprofiilid.
15
Eelotsusetaotluse esitanud kohtul, Krajský soud v Ostravě – pobočka v Olomoucil (maakonnakohus Ostravas, Olomouci kohtumaja, Tšehhi Vabariik), kes lahendab CS STEELi esitatud kaebust riigi tolliameti otsuste peale, on tekkinud küsimus, kas kehtiv on delegeeritud määruse 2015/2446 lisas 22‑01 ette nähtud põhireegel HSi alamrubriiki 730441 kuuluva kauba päritolu kindlaksmääramiseks, kuna selle reegli kohaselt omandavad HSi alamrubriiki 730449 kuuluvad külmvaltsitud tooted selle riigi päritolu, kus toimus külmvaltsimine, samas kui HSi alamrubriiki 730411 kuuluvate toodete külmvaltsimise tulemusel need sellist päritolu ei omanda.
16
Sellega seoses märgib eelotsusetaotluse esitanud kohus, et HSi alamrubriiki 730441 klassifitseeritud kauba päritolu kindlaksmääramise põhireeglist tuleneb 21. septembri 2023. aasta kohtuotsust Stappert Deutschland (C‑210/22, EU:C:2023:693) arvestades, et sisuliselt toimub päritolu muutmine kas HSi alamrubriiki 730449 kuuluva toote tariifirubriigi muutmise või selle toote külmvaltsimise tulemusel. Kuna eelotsusetaotluse esitanud kohtu arvates on alamrubriigi 730449 ja alamrubriigi 730411 ainus tähtsust omav erinevus asjaomaste torude otstarve, võib kõne all olev põhireegel selle kohtu hinnangul tingida selliste töödeldud toodete diskrimineeriva eristamise, mis enne töötlemist kuuluvad HSi alamrubriiki 730411.
17
Neil asjaoludel otsustas Krajský soud v Ostravě – pobočka v Olomouci (maakonnakohus Ostravas, Olomouci kohtumaja) menetluse peatada ja esitada Euroopa Kohtule järgmise eelotsuse küsimuse:
„Kas [HSi] alamrubriiki 730441 kuuluvate kaupade suhtes kohaldatav päritolu kindlaksmääramise põhireegel, mis on ette nähtud delegeeritud määruse [2015/2446] lisas 22‑01, on kehtiv osas, milles sellega on välistatud, et kuumtöödeldud torude puhul, mis kuuluvad HSi alamrubriiki 730411 ja vastavad standardile ASTM A312, piisab nende päritolu muutuseks nende külmtöötlemisest (külmvaltsimise protsessi käigus)?“
18
Vastuseks Euroopa Kohtu palvele esitada selgitusi eelkõige asjaomaste torude külmtöötlemise mõju kohta märkis eelotsusetaotluse esitanud kohus esiteks, et aset leiab nende torude materjali mõõtmete, struktuuri ja omaduste oluline töötlemine, ja teiseks, et ta ei tea, kas neil torudel on omadused, mille tõttu need on kasutatavad gaasi- ja naftatorujuhtmetes.
Eelotsuse küsimuse analüüs
19
Oma küsimusega soovib eelotsusetaotluse esitanud kohus sisuliselt teada, kas põhireegel on tolliseadustiku artikli 60 lõiget 2 arvestades kehtiv, ehkki selles reeglis ei ole ette nähtud, et HSi alamrubriiki 730441 kuuluvaid torusid, mis on külmvaltsimise teel valmistatud HSi alamrubriiki 730411 kuuluvatest torudest, saab lugeda pärinevaks riigist või territooriumilt, kus viidi läbi nende viimane töötlemine või viimane nendega tehtud toiming.
20
Sellega seoses tuleb märkida, et vastavalt põhireegli sõnastusele on HSi alamrubriiki 730441 kuuluvate torude ja õõnesprofiilide päritoluriik see, kus need külmtõmbamise või -valtsimise teel toodeti kas HSi teise rubriiki kuuluvatest toodetest või HSi „alamrubriiki 730449 kuuluvatest õõnesprofiilidest“. Seetõttu otsustas Euroopa Kohus 21. septembri 2023. aasta kohtuotsuses Stappert Deutschland (C‑210/22, EU:C:2023:693, punkt 66), et kõnealune põhireegel on kehtetu osas, milles sellega on välistatud, et tariifirubriigi muutuse tõttu, mis tuleneb sellest, et HSi alamrubriiki 730449 kuuluvatest torudest saadakse töötlemisel HSi alamrubriigi 730441 rauast või terasest külmtõmmatud või -valtsitud õmbluseta torud ja õõnesprofiilid, omandavad viimati mainitud kaubad selle riigi päritolu, kus kirjeldatud töötlemine toimus.
21
Seega võib arvata – nagu eelotsusetaotluse esitanud kohus sisuliselt märgib –, et viidatud kohtuotsust arvestades on HSi alamrubriiki 730411 ja HSi alamrubriiki 730449 kuuluvate torude külmtöötlemise puhul põhireeglis sätestatud erinev kohtlemine päritolu kindlaksmääramisel.
22
Tolliseadustiku artikli 62 kohaselt on komisjonil õigus võtta vastu delegeeritud õigusakte, milles sätestatakse reeglid, mille kohaselt loetakse, et kaup on artikli 60 kohaselt täielikult saadud ühes riigis või ühel territooriumil või läbinud ühes riigis või ühel territooriumil selleks seadmestatud ettevõttes viimase olulise majanduslikult põhjendatud töötlemise või toimingu, mille tulemusena valmis uus toode või mis oli tähtis valmistamisetapp. Nende õigusaktide eesmärk on täpsustada, kuidas viimati nimetatud sättes ette nähtud abstraktseid kriteeriume tuleb tõlgendada ja kohaldada konkreetses olukorras (21. septembri 2023. aasta kohtuotsus Stappert Deutschland, C‑210/22, EU:C:2023:693, punkt 52 ja seal viidatud kohtupraktika).
23
Nagu nähtub Euroopa Kohtu väljakujunenud praktikast, peab komisjon seda õigust kasutades siiski järgima teatavaid nõudeid. Delegeeritud määruse vastuvõtmine peab olema põhjendatud selle aktiga taotletavate eesmärkidega, delegeeritud määrus peab vastama sellise õigusakti põhjendamise nõudele ning komisjoni hinnangutes nende toodete päritoluriigi kindlaksmääramise kohta, mille suhtes määrust kohaldatakse, ei tohi olla rikutud õigusnormi ega tohi olla tehtud tolliseadustiku artikli 60 lõiget 2 arvestades ilmset kaalutlusviga (21. septembri 2023. aasta kohtuotsus Stappert Deutschland, C‑210/22, EU:C:2023:693, punkt 53 ja seal viidatud kohtupraktika).
24
Kauba päritolu tuleb igal juhul kindlaks määrata määrava kriteeriumi alusel, milleks on asjaomase kauba „viimane oluline töötlemine või toiming“. Nimetatud väljendit ennast tuleb mõista nii, et sellega osutatakse tootmisprotsessi etapile, mille käigus omandavad need kaubad vastavuse oma otstarbele ning spetsiifilised omadused ja koostise, mida neil varem ei olnud ja mida hiljem ei ole vaja oluliselt kvalitatiivselt muuta (21. septembri 2023. aasta kohtuotsus Stappert Deutschland, C‑210/22, EU:C:2023:693, punkt 54 ja seal viidatud kohtupraktika).
25
Sellise õigusakti nagu delegeeritud määruse 2015/2446 lisa 22‑01 – milles on sätestatud põhireegel – teatava sätte põhjendatuse kohtuliku kontrolli käigus tuleb mis tahes õigusnormi rikkumisest lahus käsitleda küsimust, kas asjaomast konkreetset olukorda arvestades on komisjon tolliseadustiku artikli 60 lõike 2 rakendamisel teinud ilmse kaalutlusvea (21. septembri 2023. aasta kohtuotsus Stappert Deutschland, C‑210/22, EU:C:2023:693, punkt 55 ja seal viidatud kohtupraktika).
26
Euroopa Kohtu praktika kohaselt peab komisjon selleks, et saaks tuvastada, et ta ei ole sellist viga teinud, sarnase töötlemise korral erinevat kohtlemist – mida on kirjeldatud käesoleva kohtuotsuse punktis 21 – objektiivselt põhjendama (vt selle kohta 23. märtsi 1983. aasta kohtuotsus Cousin jt, 162/82, EU:C:1983:93, punkt 21, ning 21. septembri 2023. aasta kohtuotsus Stappert Deutschland, C‑210/22, EU:C:2023:693, punkt 56).
27
Käesoleval juhul väidab komisjon, et HSi alamrubriiki 730411 kuuluvate Hiinast Indiasse imporditud torude vastavus standardile ASTM A312 on tõend selle kohta, et need tooted juba olid valmistooted, mille puhul ei saanud olla tegemist olulise majanduslikult põhjendatud töötlemisega, mis toob kaasa päritolu muutuse.
28
Nimetatud institutsioon väidab samuti sisuliselt, et HSi alamrubriiki 730411 kuuluvate torude külmtöötlemisel, mille käigus neid muudetakse selliselt, et need liigituvad HSi alamrubriiki 730441, ei omanda need sellist otstarvet ja koostist, mida neil varem ei olnud, kuna viimati muudeti neid kvalitatiivselt kuumtöötlemisel, mis tingis nende klassifitseerimise esimesena mainitud alamrubriiki. Ehkki kõnealuste torude selline külmtöötlemine tingib nende toodete pöördumatud muutused, vähendades peamiselt nende mõõtmeid, ei takista see siiski nende kasutamist gaasi- või süsivesinike torujuhtmetena ega välista nende vastavust standardile ASTM A312, millega nõustuvad kõik Euroopa Kohtule märkusi esitanud huvitatud isikud. Seega erineb see külmtöötlemine sellisest külmtöötlemisest, millega oli tegemist 21. septembri 2023. aasta kohtuotsuses Stappert Deutschland (C‑210/22, EU:C:2023:693) kõne all olnud HSi alamrubriiki 730449 kuuluvate torude puhul, mis olid pooltooted.
29
Sellega seoses tuleb märkida, et esiteks on HSi alamrubriiki 730411 kuuluvad kaubad määratletud kui gaasi- ja naftatorujuhtmetes kasutatavad roostevabast terasest torud ja teiseks on HSi alamrubriiki 730441 kuuluvad kaubad määratletud kui roostevabast terasest, ümmarguse ristlõikega külmtõmmatud või külmvaltsitud (külmtöödeldud) õmbluseta torud.
30
Seega ei kuulu torud enam HSi alamrubriiki 730411 ning võidakse klassifitseerida HSi alamrubriiki 730441 siis, kui asjaomased torud minetavad gaasi- ja naftatorujuhtmetes kasutatavate torude tüüpilised omadused, mis ei too siiski tingimata kaasa selliste omaduste minetamist, mille tõttu on asjaomased torud mainitud otstarbel kasutatavad.
31
Eeltoodust tuleneb, et HSi alamrubriiki 730411 kuuluvate torude külmtöötlemine, mille käigus muudetakse neid nii, et need liigituvad HSi alamrubriiki 730441, ei tingi ainuüksi selle asjaolu tõttu – kuigi see võib kaasa tuua nende omaduste olulise muutmise – nende torude otstarbe ja algse koostise muutust.
32
Seda hinnangut ei muuda eelotsusetaotluse esitanud kohtu vastus Euroopa Kohtu palvele esitada selgitusi, millele on viidatud käesoleva kohtuotsuse punktis 18 ja mille kohaselt võib HSi alamrubriiki 730411 kuuluvate torude külmtöötlemine oluliselt mõjutada nende torude mõõtmeid, struktuuri ja omadusi. Nimelt ei nähtu sellest vastusest seda, et põhikohtuasjas kõne all olevate torude külmtöötlemine oleks nii ulatuslik, et need torud ei ole enam kasutatavad nafta ja gaasi transportimiseks, ega ka seda, et nende koostist oleks muudetud. Seevastu kinnitab seda hinnangut asjaolu, et pärast töötlemist vastavad need torud endiselt standardile ASTM A312. Nagu väidab komisjon, ilma et teised huvitatud isikud talle vastu vaidleksid, tõendab see vastavus, et neidsamu torusid saab kasutada nafta ja gaasi transportimiseks.
33
Neil asjaoludel tuleb asuda seisukohale, et põhireegliga kehtestatud erinev kohtlemine HSi alamrubriiki 730411 kuuluvate torude külmtöötlemise ja HSi alamrubriiki 730449 kuuluvate torude külmtöötlemise vahel on objektiivselt põhjendatud. Seega ei ole komisjon seda reeglit kehtestades teinud ilmset kaalutlusviga.
34
Eeltoodud kaalutlustest tulenevalt tuleb esitatud küsimusele vastata, et selle küsimuse analüüsi käigus ei ilmnenud ühtegi asjaolu, mis mõjutaks põhireegli kehtivust.
Kohtukulud
35
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse sama kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
Esitatud põhjendustest lähtudes Euroopa Kohus (kaheksas koda) otsustab:
Eelotsuse küsimuse analüüsimisel ei ilmnenud ühtki asjaolu, mis mõjutaks seda, kas komisjoni 28. juuli 2015. aasta delegeeritud määruse (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid täpsustavate üksikasjalike eeskirjadega, lisas 22‑01 ette nähtud põhireegel, mis on kohaldatav kaupade kirjeldamise ja kodeerimise harmoneeritud süsteemi alamrubriiki 730441 kuuluva kauba suhtes, on kehtiv.
Allkirjad
(
*1
)	Kohtumenetluse keel: tšehhi.